
			Innledning

			

			«Det er kvinnen i mitt liv!», «Han er ikke troverdig!», «Den aksjen kan gå bare én vei!» Du bare vet det. Du kan ikke forklare hvorfor. Du aner ikke hvordan du kom fram til det. Du har en intuisjon. Når vi velger kjæreste, investerer på børsen, vurderer om folk er til å stole på, så avgjør ofte våre intuisjoner. Ingen tvil, intuisjon er et stort og viktig tema.

			Hva er intuisjon? Ordet brukes på mange ulike måter om mye forskjellig. Det er lettere å si hva intuisjon ikke er, enn hva det er. Intuisjon er motsetningen til refleksjon, analyse og logisk tenkning. For å ha noe å starte med, kan vi veldig generelt si at intuisjon er en tankeprosess som gir et svar, en løsning eller en idé, uten anstrengelse og uten bevissthet om prosessen bak, altså uten at du skritt for skritt kan redegjøre for hvordan du kom fram til resultatet.

			Intuisjoner kommer gjerne helt av seg selv, uten at vi er klar over hva som «trigger» dem. En brannmann er inne i et brennende hus og føler plutselig at det når som helst kan kollapse, uten at han kan redegjøre for hva det er som gir ham denne følelsen. Du møter en du kjenner og merker at hun er litt trist, men du kan ikke peke på hva det er som gjør at hun virker trist.

			Ordet intuisjon kommer fra det latinske intueri, som betyr å se eller betrakte noe. Når vi intuitivt «ser» noe, så erkjenner vi dette noe direkte. Intuisjoner er umiddelbare innsikter. De bare er der. Googler du på Internett med «intuisjon» eller (det engels­ke) intuition som søkeord, så får du opp lysende ansikter, auraer og fargerike yin- og yang-figurer. Det forteller at mange forbinder noe litt mystisk med intuisjon. Og det er ikke så rart. For historisk er intuisjon gjerne blitt sett på som en kilde til visdom som bare noen få utvalgte hadde tilgang til. Intuisjon handlet om «åndelig skuen» av dype religiøse og mystiske innsikter.

			Intuisjon er da også et sentralt tema i mange religiøse tradisjoner. Det er i disse vanlig å betrakte religiøse erfaringer som intuitive, som hinsides fornuften. Og i for eksempel buddhismen står forestillinger om det «intuitive sinn», som ses som en høyere erkjennelsesform enn det «rasjonelle sinn», sentralt. Intuisjon, forholdet mellom intuisjon og analyse, status til og betydning av intuitive forestillinger, er også sentrale temaer i filosofihistorien. Intuisjon drøftes allerede av Platon (424–348 f.Kr.) i Republikken, og spiller en viktig rolle hos filosofer som Plotin, Augustin og Descartes. Inspirert av Platon og Augustin forstår for eksempel Descartes (1596–1650) intuitive forestillinger som intellektets «rene» erkjennelser, uforstyrret av sansning, og så lett tilgjengelige og klare at de ikke gir rom for tvil. I denne boka vil jeg imidlertid ikke ta for meg hvordan intuisjon er forstått opp gjennom historien av religiøse mystikere og filosofer. Jeg vil avgrense meg til hva dagens psykologiske vitenskap kan fortelle oss om intuisjon.

			En mystisk forståelse av intuisjon henger altså fortsatt igjen. I «New Age» og alternativbevegelsen ses intuisjon på som en unik kilde til visdom, men da gjerne ut fra en forestilling om at din intuisjon gir deg kontakt med ditt indre, virkelige jeg eller lignende. Troen på at noen har helt spesielle intuitive evner er svært utbredt. Spørreundersøkelser i vestlige land viser at godt over halvparten av befolkningen tror at noen av oss er «klarsynte», altså har evnen til intuitivt å «se» hvor bortkomne folk og gjenstander befinner seg. Her i landet er TV-serier om paranormale (overnaturlige) fenomener som «Jakten på den sjette sans» og «Åndenes makt» populære, og mange er villige til å betale dyrt for å ringe til slike med «sterk intuisjon» som annonserer sine tjenester på Internett og i tabloidavisene. Dette, sammen med den voldsomme interessen for Snåsamannen, forteller at troen på at noen har eksepsjonelle intuitive evner også er svært utbredt i Norge.

			Også i næringslivet er interessen for intuisjon stor. Intuisjon ses der som en kilde til ekstreme prestasjoner. Vellykkede næringslivsfolk tillegges gjerne en spesiell teft. I en studie oppga nær halvparten (45 %) av amerikanske toppledere at de baserer seg i større grad på instinkt og intuisjon enn fakta når de tar viktige beslutninger. Tim Cook, toppsjef i Apple, verdens høyest verdsatte selskap, uttalte nylig i et foredrag han holdt for studenter: «De viktigste beslutningene kan ikke treffes analytisk, men må overlates til intuisjonen.»1 Og «Smart Club»-gründer m.m. Atle Brynestad ga i et foredrag for BI-studenter følgende råd: «Du må alltid lytte til din egen intuisjon, det har ikke jeg alltid gjort. De gangene jeg ikke har gjort det, da har det gått galt.»2

			Troen på intuisjon som en ekstraordinær kilde til erkjennelse er altså utbredt. Det er da også noe veldig tiltalende, romantisk og spennende med dype innsikter som kommer helt av seg selv. Intuisjon gjør selv forretningsdrift til noe mer enn grå planlegging, regneark og tallknusing. Også slikt blir en kunstform, der visjoner, inspirasjon – og intuisjon – er det som avgjør. Enhver idiot kan regne, men eksepsjonell teft eller «magefølelse» er forbeholdt den ypperste eliten. I studien nevnt i forrige avsnitt uttalte en av topplederne: «Veldig ofte vil folk gjøre en god jobb opp til mellomledernivå. Når de derimot når toppledernivå, er problemene mer komplekse og tvetydige. Da oppdager vi ofte at deres vurderinger eller intuisjon ikke holder mål.»3 En grunn til at toppledere legger så stor vekt på betydningen av intuisjon, er nok at det knapt er noen bedre måte å rettferdiggjøre skyhøye lønninger på enn å vise til sin eksepsjonelle teft eller intuisjon. Slikt får man jo ikke gratis.

			Ikke så rart da at intuisjon er god butikk. Går du inn på en nettbokhandel, vil du finne selvhjelpsbøker med titler som The Intuitive Manager, The Intuitive Trader og The Art of Intuition: Cultivating your inner wisdom. Det florerer også med tilbud om kurs i hvordan du kan utvikle din intuisjon. Markedsføringen framstiller gjerne din intuisjon som en «utappet kilde til visdom». Du blir fortalt at veien til suksess ligger i å få kontakt med denne kilden. Så, enten du har som mål å tjene mye penger eller bare å finne deg selv, intuisjon selges som middelet.

			Psykologisk forskning gir ingen grunn til å tro at toppledere i næringslivet har en spesielt godt utvikla intuisjon. Og dette gjelder ikke bare næringslivsledere. På mange områder utvikler ikke fagfolk god intuisjon gjennom erfaring. Dette gjelder ikke minst oss psykologer. Det er nærliggende å tenke seg at en psykolog eller psykiater gjennom erfaring opparbeider en bedre intuitiv forståelse av deg og meg. Vi har i et halvt århundre visst at dette ikke er tilfellet. Det er veldig godt dokumentert i psykologisk forskning at intelligens, kunnskap og erfaring ikke er tilstrekkelig for å utvikle god faglig intuisjon.

			Det er imidlertid ingen tvil om at ekstrem intuisjon, på noen områder, kan utvikles. Sjakk er et slikt område. Cubaneren Capablanca, verdensmester i sjakk på første halvdel av 1900-tallet, spilte i Havanna i 1908 mot 88 habile sjakkspillere samtidig. Han vant samtlige partier. Etterpå ble han intervjuet om hvordan i all verden han fikk dette til. Et spørsmål han fikk var hvor mange alternativer han vurderte før han gjorde sine trekk. «Bare ett, det riktige!» svarte Capablanca. Senere forskning viser at det er god grunn til å tro på dette svaret, altså at Capablanca umiddelbart så hva som var det riktige trekket når han kastet et blikk på et sjakkbrett. Også på enkelte yrkesområder utvikler fagfolk, forutsatt at bestemte betingelser er til stede, eksepsjonelt god intuisjon gjennom erfaring.

			Intuisjon er ikke en eksklusiv evne som bare noen få utvalgte har. Vi har alle oppfatninger og forestillinger som «bare er der», som vi ikke er oss bevisst opphavet til. Du (mis)liker gjerne folk før du vet stort om dem. Og din intuisjon er så godt som alltid involvert når du bestemmer deg for noe. Hva var det siste viktige valget du tok? Tenk tilbake, hvorfor valgte du som du gjorde? Du kan ganske sikkert nevne noen faktorer som talte for valget. Men er disse faktorene som du kan sette ord på, hele forklaringen? Når du skal begrunne dine valg overfor deg selv eller andre, så kommer du gjerne til et punkt der du bare må si at du «følte» at det var riktig. Din intuisjon avgjorde, og den kan du ikke redegjøre for.

			Vi har alle også ekstreme medfødte intuitive evner. Ordet intuisjon er altså avledet av det latinske verbet intueri, som betyr å se (eller betrakte) noe. Og en imponerende intuitiv evne som vi alle (seende) har, er nettopp synsevnen. Tenk deg at du er ute og ser på barnetoget 17. mai. I et hav av folk kjenner du igjen Eva, som du sist så for 20 år siden. Uten anstrengelse og uten noen innsikt i prosessene bak, er du i stand til å kjenne igjen et ansikt blant tusener av fremmede. Det du ser er resultatet av en svært kompleks prosess som tar både fysisk påvirkning av øyet, tidlig­ere erfaringer og forventninger som input. Du har selv ingen ­innsikt i denne komplekse prosessen, men stoler likevel (oftest) fullt ut på intuisjonen, altså på at det er Eva du faktisk ser. For under en tusenlapp kan du i dag få kjøpt et dataprogram som knuser stormestre i sjakk. Et datasystem som matcher en treårings synsevne, er vi ikke i nærheten av å utvikle.

			Intuisjon er altså et «hett» tema både blant folk flest og i så forskjellige miljøer som alternativbevegelsen og næringslivet. Begrepet er imidlertid lite brukt i psykologisk faglitteratur. Slår du opp i de internasjonalt mest brukte lærebøkene i psykologi, så finner du gjerne ikke engang ordet intuisjon i indeksen. Grunnen er ikke at intuisjon og intuitiv tenkning ikke er blitt studert i psykologien. Tvert imot. Studiet av intuisjon har vært med siden psykologiens begynnelse som eksperimentell vitenskap på siste halvdel av 1800-tallet, og mange av de mest spektakulære funnene i de siste tiåras psykologiske forskning er nært relatert til intuisjon og intuitiv tenkning. Veldig mange ulike områder av psykologien studerer altså aspekter ved intuisjon og intuitiv tenkning. Grunnen til at begrepet intuisjon brukes relativt lite i vitenskapelig psykologi, er at for mange ulike fenomener faller inn under det.

			Intuisjon og intuisjoner er altså svært mye forskjellig. En bok om hva intuisjon er, bør få fram dette spennet i hva som kalles intuisjoner og intuitiv tenkning. Men for å kunne gå litt i dybden skal vi avgrense oss til noen spørsmål særlig knyttet til intuitive vurderinger og valg. Det skal vi gjøre med utgangspunkt i skeptikerens definisjon av intuisjon: Du har en intuisjon når du føler du har rett, enten du har det eller ikke. Denne definisjonen får fram to karakteristiske trekk ved våre intuisjoner, nemlig at vi har en tendens til å føle oss sikre på dem, og at vi slett ikke alltid har grunn til det. Vi så ovenfor at dette også gjelder mange typer av fagfolks intuisjoner. Dette motiverer de fire store spørsmålene vi særlig skal avgrense oss til i denne boka:

			

			1)	Hvorfor føler vi oss sikre på våre intuisjoner?

			2)	Kan du stole på magefølelsen din?

			3)	Når kan vi stole på fagfolks intuisjoner?

			4)	Hvordan kan intuisjon og intuitiv tenkning forbedres?

			

			Boka har ni kapitler. Vi starter i kapittel 1 med å gi vitenskapens (foreløpige) svar på ett av de to spørsmålene som hyppigst stilles når det er snakk om intuisjon: Er det grunn til å tro at noen har paranormale («overnaturlige») intuitive evner?

			Kapittel 2 gir smakebiter fra psykologisk forskning på van­lige folks, altså din og min, både ekstremt gode og forbausende dårlige intuisjoner. I dette kapittelet får du også svar på det andre spørsmålet som gjerne kommer opp når det er snakk om intuisjon: Har kvinner bedre intuisjon enn menn?

			Fagfolks intuisjon er tema i kapittel 3. Det vil framgå at vi på noen fagområder trygt kan stole på erfarne fagfolks intuisjoner, mens vi på andre områder bør være skeptiske. Kapittelet underbygger slik påstanden ovenfor om at intelligens, kunnskap og erfaring ikke er tilstrekkelig for å utvikle god faglig intuisjon.

			I de første tre kapitlene vil du få se mange ulike eksempler på intuisjon. For å forstå intuisjon, og – ikke minst – for bedre å kunne vurdere om og når vi kan og bør stole på våre intuisjoner, så må vi vite litt om hvordan vi tenker, om hvordan intuisjoner oppstår. I kapittel 4 skal vi derfor mer systematisk se på hva som karakteriserer intuitiv tenkning, og dessuten skille mellom ulike forståelser av intuisjon.

			Intuisjoner er ofte et resultat av ubevisste prosesser. I kapittel 5 ser vi på hvordan vi ubevisst erverver oss den kunnskapen våre intuisjoner baserer seg på. Vi skal dessuten se på hvordan ubeviss­te prosesser ofte genererer våre intuisjoner og slik styrer våre ­vurderinger og valg, våre liv.

			Har du en intuisjon, føler du at noe er riktig. Tema i kapittel 6 er forholdet mellom intuisjon og følelser. Her får du svar på et av bokas hovedspørsmål: Hvorfor har vi en tendens til å føle oss sikre på våre intuisjoner?

			I kapittel 7 spør vi hva du bør gjøre når det er konflikt mellom «hodet» og magefølelsen, når intuisjonen forteller deg én ting og rasjonell analyse noe annet. Og når du tar valg, bør du velge umiddelbart og intuitivt, eller bør du først velge etter å ha tenkt grundig over valgalternativene? Vi avgrenser oss her til når lekfolk, du og jeg, kan stole på intuisjonen vår.

			I kapittel 8 skal vi klargjøre når du kan stole på en erfaren fagperson som har en intuisjon, og når du ikke kan det. Du får forklart hvorfor noen typer erfarne fagfolks intuisjon kan være eksepsjonelt god, mens andre typer fagfolk ikke utvikler bedre intuisjon med erfaring.

			I kapittel 9 er temaet hvordan intuisjon og intuitiv tenkning kan forbedres. Vi ser på hvordan intuitive vurderinger og valg kan forbedres, og hvordan og hvorfor fagfolks skjønnsutøvelse kan og bør støttes. Vi ser også på hvordan våre valg og våre liv kan bli bedre ved at det legges til rette for gode intuitive valg.

			I avslutningen sammenfatter jeg bokas svar på hva intuisjon er, gir essensen i svarene på de fire store spørsmålene knytta til intuitive vurderinger og valg, og ser litt på «veien videre» i intuisjonsforskningen.

